Eugénie Foa

Eugénie Foa (jaiotzez Rebecca-Eugénie Rodrigues-Henriques; Bordele, 1796ko ekainaren 12a – Paris, 1852ko maiatzaren 3a) frantziar idazlea izan zen, batez ere haurrentzako liburuengatik ezaguna. Maria Fitz-Clarence eta Edmond de Fontanes izengoitiak erabili zituen.

Literatura-historialari batzuen arabera, idazle profesional gisa karrera egin zuen lehen frantziar emakume judua izan zen. Batzuek uzte dute «frantsesez literatura idatzi zuen lehen egile judua» eta «edozein hizkuntzatan fikzioa idatzi zuen lehen emakume juduetako bat» izan zela.

 Bizitza 
Eugénie Rodrigues-Henriques 1796 edo 1798an jaio zen Bordelen. Alexandre Isaac Rodrigues-Henriques (1765-1834) bankariaren eta Esther Gradisen (1780-1859) alaba zen. Hippolyte Rodrigues historialari, filosofo eta antzerkigilearen arreba, Léonie Halévy eskultorearen ahizpa eta Olinde Rodrigues matematikariaren lehengusina zen eta judaismoan hazi zen. Bere iloba Geneviève Strausek Parisko saloi ospetsuenetako bat antolatu zuen XIX. mendearen amaieran eta Dreyfus aferan oso inplikatuta egon zen.

1814an Joseph Foa merkatari marseillarrarekin ezkondu zen Bordelen eta 1820an Edouard semea izan zuen. Senarrarengandik bananduta, gurasoekin bizitzera itzuli zen eta Parisko Montholon kalean kokatu zen. Garai hartan hasi zen bere idazle ibilbidea. 1830eko hamarkadan, emakume eta haurrentzako aldizkarietan kolaboratzen hasi zen, batzuetan Maria Fitz-Clarence eta Edmond de Fontanes izengoitiak erabiliz.

Bere lehen eleberri gehienek independentzia bilatzen ari den emakume bat dute protagonista. Leku garrantzitsua uzten diote juduen kulturari ere, eta garai hartako irakurle katolikoei kultura hau ezagutarazten laguntzen diete (Le Kidouschim, 1830, Philippe, 1831, Rachel ou L'Héritage, 1833, La Juive. Histoire du temps de la Régence, 1835). Baina haurrentzako liburuekin lortu zuen benetako arrakasta, garai hartan gutxietsia zen genero batekin. Bere eleberri ezagunena, Le Petit Robinson de Paris edo Le Triomphe de l'industrie (1840), hainbat aldiz berrargitaratu da (azken argitaraldia 1945ean izan zen). Beste «robinsonada» batzuk ere idatzi zituen, hala nola Le Robinson des bois eta Les Nouveaux Robinsons, aventures de deux enfants qui cherchent leur mère. Eleberriez gain, ipuinak ere idatzi zituen, eta Le Journal des Demoiselles, La Gazette de la jeunesse eta Le journal des enfants bezalako aldizkari eta egunkarietan argitaratu zituen. Foaren haurrentzako liburuak didaktismoagatik bereizten dira; lan gogorra, ongintza eta erlijio-tolerantzia bezalako bertuteak predikatzen dituzte. Maiz jorratzen zituen gaien artean, pertsona zapaldu eta desabantailatuen (esklaboen, emakumeen, haurren eta gorren) eskubideen babesa zegoen.

1836an aita hil zitzaionean, Montholon kaleko apartamentutik alde egin zuen, amarengandik urrundu zen. 1841ean katoliko bihurtu zen eta santuen bizitzak jasotzen zituen sail bat lantzen hasi zen. 1852an hil zen Parisen.

 Lanak 

 Erreferentziak 

 Kanpo estekak 

Kategoria:Bordeletarrak
Kategoria:Frantziako haur literaturako idazleak
Kategoria:Frantziako eleberrigileak
Kategoria:Emakume eleberrigileak
Kategoria:Frantsesezko idazleak
Kategoria:XIX. mendeko Frantziako idazleak
Kategoria:XIX. mendeko emakume idazleak
Kategoria:Frantziako juduak
Kategoria:Idazle juduak
Kategoria:Katolizismora judaismotik konbertituak
Kategoria:Frantziako katolikoak
Kategoria:Idazle katolikoak
Kategoria:Frantziako erlijio idazleak
Kategoria:Parisen hildakoak